આ વખતના રાજ્યના ચૂંટણી સમીકરણો ઘણા અલગ છે. રાજ્યમાં પાટીદાર અનામત આંદોલનને કારણે અનેક વિવાદો થઇ રહ્યાં છે. રાજ્યના યુવા અને સશક્ત નેતા ગણાતા અલ્પેશ ઠાકોરે કોંગ્રેસ સાથે હાથ મિલાવ્યા છે, આનો કેટલીક જગ્યાએ વિરોધ પણ થયો છે. કોંગ્રેસે પાટીદારોની માંગણીઓ સ્વીકારીને પાસ નેતાઓ અને હાર્દિક પટેલને પણ પોતાની તરફ નરમ કર્યા છે અને હવે તેઓ દલિત નેતા જીજ્ઞેશ મેવાણીને પોતાની તરફ વાળવાના પ્રયાસોમાં છે. તો વળી કેટલાક પાસના નેતાઓએ ભાજપનો ભગવો ધારણ કર્યો છે, આ મુદ્દે પણ નાના-મોટા અંશે વિરોધ થયો છે. આમ ગુજરાતની પ્રજા આ વખતે ચૂંટણી પહેલાં વિવિધ જૂથોમાં વહેંચાયેલી જોવા મળે છે. આથી જનતા છેલ્લે કોને બહુમત આપે છે, એ જોવું રહ્યું.